Baba Sussex gedoopPrins Harry en sy vrou, Meghan, se skattige babaseuntjie, Archie Harrison Mountbatten-Windsor. (Foto: Chris Allerton via Instagram) Prins Harry en sy vrou, Meghan, se babaseuntjie, Archie Harrison Mountbatten-Windsor, is Saterdag tydens ’n intieme diens in die Windsor-kasteel se private kapel gedoop. Luidens ’n verklaring op die egpaar se amptelike Instagram-blad het Justin Welby, die aartsbiskop van Kantelberg, die spesiale diens gelei. Klein Archie is gedoop in ’n handgemaakte replika van die koninklike dooprok wat die afgelope 11 jaar deur koninklike babas gedra is. Die oorspronklike dooprok, waarna verwys word as die Royal Christening Robe, van fyn Honiton-kant en gevoer met wit satyn, is in 1841 deur koningin Victoria laat maak vir die doop van haar oudste dogter. Dié rok is daarna deur generasies van koninklike babas gedra onder wie ook koningin Elizabeth asook haar kinders en kleinkinders. Die koningin het egter in 2004 op ’n handgemaakte replika besluit sodat dié delikate historiese uitrusting behoue kan bly terwyl die tradisie voortleef. “Die hertog en hertogin van Sussex is só gelukkig om die vreugde van hierdie dag met lede van die publiek te deel wat sedert die geboorte van hul seun ongelooflik ondersteunend was. Hulle bedank u vir u vriendelikheid om hul eerste kind te verwelkom en hierdie spesiale oomblik te vier,” lui die verklaring. https://www.instagram.com/p/BzlHhZylvwT/